Document ID: 31996R2469

RÅDETS FORORDNING (EF) Nr. 2469/96 af 16. december 1996 om ændring af bilaget til forordning (EØF) nr. 3911/92 om udførsel af kulturgoder
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 113,
under henvisning til forslag fra Kommissionen (1),
under henvisning til udtalelse fra Europa-Parlamentet (2),
under henvisning til udtalelse fra Det Økonomiske og Sociale Udvalg (3), og
ud fra følgende betragtninger:
Alt efter de kunstneriske traditioner i Fællesskabet betragtes akvareller, gouacher og pasteller som enten malerier eller tegninger; kategori 4 i bilaget til forordning (EØF) nr. 3911/92 (4) omfatter tegninger, der udelukkende er fremstillet som håndarbejde, uanset underlagets og materialernes art, medens kategori 3 omfatter malerier, der udelukkende er fremstillet som håndarbejde, uanset underlagets og materialernes art; værditærsklerne, som finder anvendelse på disse to kategorier, er forskellige; dette vil kunne føre til, at akvareller, gouacher og pasteller behandles meget forskelligt inden for det indre marked, alt efter hvilken medlemsstat de befinder sig i; det er nødvendigt med henblik på anvendelsen af nævnte forordning at træffe afgørelse om, hvilken kategori de skal henføres under for at sikre, at de anvendte værditærskler er de samme i hele Fællesskabet;
erfaringen har vist, at de priser, der opnås for akvareller, gouacher og pasteller, normalt er højere end priserne for tegninger, men væsentligt lavere end priserne for olie- og temperamalerier; det er derfor hensigtsmæssigt at oprette en ny særskilt kategori for akvareller, gouacher og pasteller med en tærskel på 30 000 ECU; hermed sikres et krav om udførselstilladelse for værker af større betydning, uden at dette medfører en urimelig administrativ byrde for udstedelsesmyndighederne -
UDSTEDT FØLGENDE FORORDNING:
Artikel 1
Bilaget til forordning (EØF) nr. 3911/92 ændres således:
1) I rubrik A:
a) affattes punkt 3 således:
»3. Malerier og billeder, der ikke hører ind under kategori 3A eller 4, og som udelukkende er fremstillet som håndarbejde, uanset underlagets og materialernes art (1).«
b) indsættes følgende punkt:
»3A. Akvareller, gouacher og pasteller, der udelukkende er fremstillet som håndarbejde, uanset underlagets art (1).«
c) affattes punkt 4 således:
»4. Mosaikker, der ikke hører ind under kategori 1 eller 2, og som udelukkende er fremstillet som håndarbejde, og tegninger, der udelukkende er fremstillet som håndarbejde, uanset underlagets og materialernes art (1).«
2) I rubrik B:
indsættes følgende kategori:
»30 000
- 3A (akvareller, gouacher og pasteller)«.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes fra udløbet af en frist på seks måneder efter offentliggørelsen.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. december 1996.

Labels: 10
0
3